Marcel Dubé

Tcatcer kaki icinikatakaniwitc, Ka Pitowikamak ki taci nitawkiw, n’timik nete Manitonikok, ekoni apitc, Ka wasokototc pisimw 26, ka tato piponkak 1931, Patcisikwa, Jean-Baptiste Dubé, kaie Tcitcatci, Suzanne Pineshish Ottawa, ki  icinikasoriwa onikihikowawa.
Mocak notcimik kipa tacikahakaniwiwok, omisa acitc ocima.
Mitato acitc nicwaso ki taciwok, octesa acitc ocima : Élisabeth, Martha, Marie-Estelle, (Tcatcer), Christine, Michel, Marguerite, Lucie, Catherine, Annie Dubé-Flamand,  Dominique, Thérèse, Cécile, Léo, Marc, Jeannine. Nicw  nama ki otci matceatisiriwa.
Micta awaciwipan Tcatcer ka matce kiskinohomasotc atoskewiniw acitc otamirowiniw, Kinec ki tacikew akosikamikokw, Makamik acitc Opictikweiak, opanik kaie wir e ki  akositc. 
Mikomini pisimw 1950, ka wikimatc Terimawa, Mowis acitc Risapet otanisiwawa.
Mitato acitc nicto (13) ki miriko awaca : cakitato (9) ickweca, peikw Barbara kaki icinikasoritci, new (4) ockinikicica.
Mitcetiriwa osimiwawa acitc otakweto osimiwawa. 

 Kaki pe aititosketc ota Manawanik 
Tackipotcikanik ki otamiro, Tcoperik ki otamiro, Ka pamohorew pactonewa, Ki atoskew mocak  kitci ki acamatc otiskwema, onitcanica, onikihikwa, kirika tca mocak e ki acaketc kekwariw ka nipataspan. Nac aka aci e ki icaspan notcimik, kitci n’ta atosketc, ki takoniw kotakeriw ke itotisketc : Ki wikwamotekew, tapickotc omocoma kaie okoma, Pakekinowa ki ocihew, Tikinakaniw ki iti ocitaw, osima otci, Tcimanicicir nac e ki iti ocitatc.

 Kaki pe ici wisiparitc 
Peikwaw ki maticowakaniwiw oskonik Tcatcer, ki maninakaniwiriwa asinia omisitak. Ki  wi kanawerimew anihi otasinima, nac  osima e ki  miskawaritci. Cicipackotcoc  e  itekeritci, ki  mamakomeriwa e kotcipowaritci. Mitcet awiriwa ki kiskinohomawew e atoskaniwonik kekotc mitcimiriw e ocitakaniwonik, tapickotc irinatikwaporiw, sisipaskotoriw, Kaketin ki manitokaso, kitci pakitinak ka nekatcihikospan kaie wir : ickote aporiw  kirika  tcictemowa. Epitc ki mackowisitc, ki kackitaw e pakitinak aniheriw, Ki miro kiskinohomowew awaca acitc osima, ki micta cowerimew kaskina. Nama wiskat  tepirak peikw ki otci cowerimew awaca. Mocak ki witamowew onitcanica kitci miro kanawerimaritci kaskina onitcaniciriw, wir tipirowe osima.